**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI BEI VAIKŲ VASAROS POILSIO PROGRAMŲ ATRANKOS IR FINANSAVIMO IŠ KLAIPĖDOS MIESTO SAVIVALDYBĖS BIUDŽETO LĖŠŲ TVARKOS APRAŠO NUSTATYMO“ PROJEKTO**

1. **Projekto rengimą paskatinusios priežastys.**

Sprendimo dėl Klaipėdos miesto savivaldybės (toliau – Savivaldybė) Neformaliojo suaugusiųjų švietimo ir tęstinio mokymosi (toliau – NSŠTM) bei Vaikų vasaros poilsio (toliau – VVP) programų atrankos ir finansavimo iš Klaipėdos miesto savivaldybės biudžeto tvarkos aprašo nustatymo projektas (toliau – Aprašas) parengtas, siekiant nustatyti NSŠTM ir VVP programų aiškią paraiškų teikimo, atrankos ir vertinimo tvarką, reikalavimus **programoms** ir jų vykdytojams, finansavimo sąlygas, vykdymo priežiūrą ir atsiskaitymo už skirtas lėšas tvarką. Rengiant šį sprendimo projektą atsižvelgta į Klaipėdos miesto savivaldybės tarybos Kontrolės komiteto (toliau – Kontrolės komitetas) siūlymą koreguoti NSŠTM programų, finansuojamų Klaipėdos miesto savivaldybės biudžeto lėšomis, finansavimo ir atrankos tvarką (Klaipėdos miesto savivaldybės tarybos Kontrolės komiteto 2017-06-12 protokolas Nr. TAR-57).

1. **Parengto projekto tikslai ir uždaviniai.**

Sprendimo projekto tikslas – užtikrinti NSŠTM ir VVP programų, finansuojamų Savivaldybės biudžeto lėšomis, įgyvendinimo teisėtumą Savivaldybėje.

Uždavinys – patvirtinti:

1) NSŠTM bei VVP programų atrankos ir finansavimo iš Savivaldybės biudžeto lėšų tvarkos aprašą;

2) NSŠTM bei VVP, finansuojamų Savivaldybės biudžeto lėšomis, vertinimo ekspertų atrankos tvarkos aprašą;

3) NSŠTM bei VVP programų, finansuojamų savivaldybės biudžeto lėšomis, vertinimo ekspertų darbo reglamentą.

1. **Kaip šiuo metu yra teisiškai reglamentuojami projekte aptarti klausimai.**

Šiuo metu galioja Savivaldybės NSŠTM programų, finansuojamų Savivaldybės biudžeto lėšomis, finansavimo ir atrankos tvarkos aprašas, patvirtintas Savivaldybės tarybos 2016 m. gegužės 26 d. sprendimu Nr. T2-141, ir VVP programų konkurso organizavimo ir finansavimo nuostatai, patvirtinti Savivaldybės administracijos direktoriaus 2016 m. gegužės 17 d. įsakymu Nr. AD1-1541 (pakeista 2017 m. gegužės 24 d. įsakymu Nr. AD1-1334). Galiojančiuose dokumentuose nėra nustatyti vieningi reikalavimai dėl NSŠTM ir VVP programų finansavimo konkursų skelbimo, paraiškų teikimo procedūrų, aiškiai neįvardinta NSŠTM ir VVP programų teikėjų atsakomybė dėl lėšų naudojimo ir atsiskaitymo, nedetalizuotos programų vertinimo ekspertų darbo organizavimo procedūros ir kt.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu nustačius NSŠTM ir VVP programų atrankos ir finansavimo iš Savivaldybės biudžeto tvarką, bus patvirtinti šie dokumentai: 1) NSŠTM bei VVP programų atrankos ir finansavimo iš Savivaldybės biudžeto lėšų tvarkos aprašas; 2) NSŠTM bei VVP, finansuojamų Savivaldybės biudžeto lėšomis, vertinimo ekspertų atrankos aprašas; 3) NSŠTM bei VVP programų, finansuojamų savivaldybės biudžeto lėšomis, vertinimo ekspertų darbo reglamentas.

Patvirtinus šiuos dokumentus, bus nustatyta aiški ir skaidri NSŠTM bei VVP programų ekspertų atrankos tvarka, detaliau nustatytos minėtų programų vertinimo procedūros, suvienodinti NSŠTM bei VVP reikalavimai programoms ir teikėjams, apibrėžtos vieningos skirtingų programų paskirčių finansavimo ir atsiskaitymo už gautas ir panaudotas lėšas nuostatos.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Patvirtinus šį sprendimo projektą, neigiamų pasekmių nenumatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti pagal Apraše priskirtą kompetenciją reikalingi Savivaldybės administracijos direktoriaus įsakymai, kurių projektus paruoš Savivaldybės administracijos Ugdymo ir kultūros departamento Švietimo skyriaus (toliau – Švietimo skyrius) specialistai.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia, kadangi NSŠTM ir VVP programų vykdymui lėšos yra planuojamos savivaldybės biudžete.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Savivaldybės administracijos darbuotojai, atsižvelgta į Pedagogų švietimo ir kultūros centro pasiūlymus

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto parengimą inicijavo Kontrolės komitetas, projektą parengė Švietimo skyriaus vyresnioji patarėja Virginija Kazakauskienė, vyr. specialistės Sigita Muravjova ir Danguolė Andrijauskienė.

**10. Kiti reikalingi pagrindimai ir paaiškinimai.**

Nėra.

PRIDEDAMA.

1. Teisės akto, nurodyto sprendimo projekto įžangoje, išrašas, 1 lapas.

2. Dokumento, nurodyto sprendimo projekto įžangoje, išrašas,1 lapas.

Švietimo skyriaus vedėja Laima Prižgintienė